
Projektas „Darnaus judumo priemonių diegimas Birštono mieste“ 
Birštono kurorte šiltuoju metų laiku gausu dviratininkų. Tiek miesto gyventojai, tiek svečiai dėl išvystytos dviračių infrastruktūros mielai naudojasi šiomis transporto priemonėmis. Viešose kurorto vietose planuojama įrengti daugiau vietų dviračiams parkuoti bei saugoti. Lėšos šio miesto dviračių infrastruktūrai stiprinti skirtos iš ES fondų, darnaus judumo skatinimui. Išplėtus dviračių takų tinklą padidėjo dviratininkų srautas ir atsirado poreikis tiek kurorto gyventojams, tiek miesto svečiams saugiai palikti dviračius viešose miesto erdvėse. Šiuo metu Birštono mieste dar trūksta vietų dviračiams parkuoti bei saugoti, ypač prie sveikatos, švietimo ir kultūros paslaugas teikiančių įstaigų. Prieš kelerius metus Birštono savivaldybė parengė darnaus judumo Birštono mieste planą, kuriame numatytos dviračių saugaus laikymo infrastruktūros įrengimo vietos daugiabučių namų kvartale, prie viešąsias paslaugas teikiančių įstaigų bei kitose kurorto viešosiose erdvėse. Įgyvendinant projektą ketinama įrengti dviračių saugojimo stoginę Birštono gimnazijos teritorijoje, dviračių saugyklą daugiabučių namų kvartale, dviračių statymo stovus miesto viešosiose erdvėse bei prie viešąsias paslaugas teikiančių įstaigų. Projektas bus įgyvendintas per 2020 – 2021 metus. 
Projekto „Darnaus judumo priemonių diegimas Birštono mieste“Nr. 04.5.1-TID-R-514-21-0005bendras biudžetas yra 67207,26 eurų. Iš kurių 57 126,17 eurų Europos Sąjungos regioninės plėtros fondo lėšos, 10081,09 eurų Birštono savivaldybės bendrojo finansavimo lėšos. 

